Source: https://tax-fin-lex.si/Home/Novica/14103
Timestamp: 2020-02-20 12:15:05+00:00
Document Index: 6368355

Matched Legal Cases: ['sodišče ', 'sodišče ', 'sodišče ', 'sodišče ', 'sodišče ', 'sodišče ', 'sodišče ', 'sodišče ', 'sodišče ', 'sodišče ', 'sodišče ', 'sodišče ', 'sodišče ', 'sodišče ', 'sodišče ', 'sodišče ']

STA novice / Prihodnji teden na sodiščih: Pred sodnika trojica tujcev, obdolžena ugrabitve (ozadje)
Ljubljana/Maribor/Novo mesto/Koper/Celje, 25. avgusta (STA) - Po poletnem zatišju se v sodne klopi vrača običajni vrvež. Pred novomeško sodišče bo stopila trojica tujcev, ki jim tožilstvo očita ugrabitev. Nadaljevala se bodo nekatera odmevnejša sojenja, kot sta Hypo in Tušmobil, koprski višji sodniki pa bodo odločali o eni od oprostilnih sodb za Roberta Časarja.
V Novem mestu predobravnavni narok za tujce, obdolžene ropa, ugrabitve in odvzema motornega vozila
Na Okrožnem sodišču v Novem mestu je za ponedeljek sklican predobravnavni narok za 25-letnega državljana Maroka in 18-letna Alžirca, ki so obdolženi, da so 8. maja v Beli krajini ugrabili domačina, ga zvezali, strpali v prtljažnik njegovega avtomobila in se skupaj z njim odpeljali proti italijanski meji. Pred mejo naj bi avto zapustili in pot peš nadaljevali v Italijo. Tam so jih prijeli italijanski varnostni organi in jih predali slovenski policiji. Tožilstvo jih bremeni kaznivih dejanj ropa, ugrabitve in odvzema motornega vozila, na sojenje pa zaradi begosumnosti in ponovitvene nevarnosti čakajo v priporu.
Nadaljevanje sojenj v zadevah Tušmobil in Hypo
Na ljubljanskem okrožnem sodišču se bo v torek nadaljevalo sojenje nekdanjemu direktorju agencije za pošto in elektronske komunikacije Tomažu Simoniču in nekdanjemu lastniku Tušmobila Mirku Tušu zaradi domnevno sporne podelitve radijskih frekvenc. Del očitanih dejanj, ki se je nanašal na soobtožena Gorazda Lukmana in Miho Vodopivca, je po poročanju časnika Večer zastaral. Tožilec Boštjan Valenčič Tušu in njegovi zdaj že nekdanji družbi Tušmobil očita dajanje podkupnine Simoniču. Simoniča obtožnica bremeni zlorabe uradnega položaja in jemanja podkupnine, saj naj bi bil Tušmobilu brezplačno podelil frekvence za mobilno telefonijo oz. zamenjal ene frekvence za druge v zameno za stanovanje v Piranu. Tušmobil si je s tem po prepričanju tožilstva pridobil za skupaj 7,14 milijona evrov koristi, saj ni plačal za učinkovito rabo omejene naravne dobrine.
V ponedeljek in sredo pa sta razpisana še dva naroka v sojenju nekdanjim vodilnim iz banke Hypo Alpe Adria - nekdanjemu direktorju Hypo Leasinga Andreju Potočniku, nekdanjemu direktorju Hypo Alpe Adria Consultance Andreju Oblaku in nekdanjima predsednikoma uprave Hypo Alpe Adria Bank Antonu Romihu in Božidarju Španu. Sojenje se vleče že od leta 2015. V tej zadevi je krivdo priznala nekdanja direktorica Vegrada Hilda Tovšak in se pogodila za pogojno zaporno kazen. Zaradi zapletov je moralo sojenje lani spomladi steči od začetka. V sredo je prav tako na ljubljanskem okrožnem sodišču razpisana obravnava slovenske podružnice avstrijske slabe banke zoper četverico, od katere Heta terja štiri milijone evrov.
8.15 nadaljevanje sojenja v zadevi Hypo - Antonu Romihu, Božidarju Španu, Andreju Potočniku in Andreju Oblaku; Okrožno sodišče v Ljubljani (sodnik Srečko Škerbec), razpravna dvorana 222
8.30 predobravnavni narok za tri tuje državljane, obdolžene ropa, ugrabitve in odvzema motornega vozila 8. maja v Beli krajini; Okrožno sodišče v Novem mestu (sodnica Betka Šimc), razpravna dvorana 101
8.30 obravnava odškodninske tožbe družine Bremec, ki od Občine Bohinj zahteva odškodnino za škodo, nastalo v zemeljskem plazu pred desetimi leti; Okrožno sodišče v Kranju (sodnica Meta Pristavec), razpravna dvorana 10
8.15 nadaljevanje sojenja v zadevi Hypo - Antonu Romihu, Božidarju Španu, Andreju Potočniku in Andreju Oblaku; Okrožno sodišče v Ljubljani (sodnik Srečko Škerbec), razpravna dvorana 327
8.30 nadaljevanje sojenja nekdanjemu direktorju Termoelektrarne Šoštanj Urošu Rotniku, ki mu tožilstvo očita preprečitve dokazovanja in tatvino dokumenta s finančne uprave;, Okrožno sodišče v Celju, (sodnik Marko Brišnik), razpravna dvorana 209
9.30 sojenje poslovnežu Walterju Wolfu zaradi očitkov o pranju denarja; Okrožno sodišče v Mariboru (sodnica Danila Dobčnik Šošterič), razpravna dvorana 236
9.45 obravnava v tožbi družbe Hete Asset Resolution zoper nekdanje vodilne slovenske podružnice banke Hypo Andreja Oblaka, Antona Romiha, Andreja Potočnika ter Božidarja Špana, od katerih avstrijska slaba banka terja 4,3 milijona evrov; Okrožno sodišče v Ljubljani (sodnik Gregor Collauti), razpravna dvorana VI/Miklošičeva 7
10.00 izrek sodbe Ivici Kalšek zaradi obtožb za marčni umor matere v Ošelju nad Slovensko Bistrico; Okrožno sodišče v Mariboru (sodnik Danilo Obersnel)
8.30 pritožbena seja v primeru oprostilne sodbe za nekdanjega predsednika uprave Luke Koper Roberta Časarja in direktorja družbe WTN Nenada Vujinovića, ki sta bila oproščena očitkov o zlorabi položaja pri najemu varnostne službe WTN; Višje sodišče v Kopru, soba 152/I
8.30 predobravnavni narok za dvojico, ki jo tožilstvo bremeni več velikih tatvin, ki so se letos spomladi zgodile v Ajdovščini; Okrožno sodišče v Novi Gorici (sodnica Andrejka Luznik), razpravna dvorana 122
9.00 nadaljevanje sojenja Primožu Burgerju, ki je obtožen zalezovanja mladoletnice in prikazovanja, izdelave, posesti in posredovanja pornografskega gradiva; Okrožno sodišče v Ljubljani (sodnica Deja Kozjek), razpravna dvorana 40
9.00 obravnava v eni od tožb iz afere otroška srčna kirurgija, v kateri družina Peterka od UKC Ljubljana terja dobrih 800.000 evrov odškodnine; Okrožno sodišče v Ljubljani (sodnica Božena Novak), soba 6
9.30 predobravnavni narok za Nika Štekarja in Zlatka Babiča, ki naj bi bila odgovorna za THC v piškotih v slaščičarni v Hočah; Okrožno sodišče v Mariboru (sodnica Maša Blažeka); razpravna dvorana 27
12.00 narok za nekdanjega lastnika Tosame Boštjana Nagodeta v sojenju njemu ter nekdanji članici nadzornega sveta v tiskarni MKT Print Nives Dodič zaradi očitkov o zlorabi položaja; Okrožno sodišče v Ljubljani (sodnica Sinja Božičnik), razpravna dvorana 349
13.00 narok za nekdanjo članico nadzornega sveta v tiskarni MKT Print Nives Dodič v sojenju njej in nekdanjemu lastniku Tosame Boštjanu Nagodetu zaradi očitkov o zlorabi položaja; Okrožno sodišče v Ljubljani (sodnica Sinja Božičnik), razpravna dvorana 349
Vir: Spletne strani slovenskih sodišč v petek, 23. avgusta, do 12. ure. Za morebitne naknadne preklice oziroma preložitve obravnav STA ne odgovarja.